**Innspill Høyres partiprogram 2025-2029**

SLUG – Nettverk for rettferdig gjeldspolitikk takker for muligheten til å komme med innspill til Høyre sitt partiprogram 2025 – 2029. Den globale gjeldsbyrden nådde i 2023 nye rekorder. I snitt bruker lavinntektsland tilsvarende summer på gjeldsbetjening som de gjør samlet på utdanning, helse, sosiale sikkerhetsnett og klimatilpasning. Et svært trangt finansielt handlingsrom i møte med store investeringsbehov vil i årene som kommer fortsette å skape utfordringer. Det er viktig å få på plass velfungerende globale systemer for å sikre forebygging av oppbygging av ikke-bærekraftig statlig gjeld, samt systemer som bedre evner å løse statlig gjeldskriser på en effektiv og regelbunden måte når de oppstår.

**Utenriks og forsvar**

**Utvikling og menneskerettigheter**

Nytt punkt: Arbeide for utvikling av mer velfungerende systemer for å forebygge og løse statlige gjeldskriser i relevante internasjonale fora.

Begrunnelse: Dagens systemer har kommet til kort i å forebygge nok en bølge av statlige insolvenser kun 20 år etter forrige omfattende statlige gjeldsslette gjennom IMFs gjeldssletteprogram Heavily Indebted Poor Countries Initiative (HIPC) i 2005. Ikke-bærekraftig statlig gjeld er et av de viktigste hindrene for økonomisk utvikling og fattigdomsbekjempelse globalt. Å skape bedre systemer for å forebygge og løse statlige gjeldskriser er et av de mest effektive tiltakene for å sikre et tilstrekkelig finansielt handlingsrom til investeringer som sikrer energiomstilling og økonomisk fremgang. Mer hensiktsmessige reguleringer vil sikre mer velfungerende markeder.

Nytt punkt: Sikre tilstrekkelig gavebasert klimafinansiering til land med ikke-bærekraftig statlig gjeld slik at tilstrekkelige midler til finansiering av nødvendig energi-omstilling gjøres tilgjengelig.

Begrunnelse: Land med ikke-bærekraftig statlig gjeld mangler det nødvendige finansielle handlingsrommet til å foreta nødvendige investeringer som kan sikre overgang til bærekraftige energikilder. Parallelt med at det arbeides med å løse eksisterende gjeldskriser er det avgjørende at disse landene får tilgang til tilstrekkelig gavebasert klimafinansiering. Sikring av tilstrekkelig gavebasert, addisjonell klimafinansiering oppfyller også Norges forpliktelser gjennom Parisavtalen.

Nytt punkt: Arbeide for et bindende internasjonalt regelverk for ansvarlig långivning og låntaking som inkluderer alle former for statlig gjeld, inkludert private långivere. Prinsippene kan tas i bruk ved å inkludere uansvarlig långivning og låneopptak i FNs konvensjon mot korrupsjon (UNCAC).

Begrunnelse: en stor utfordring i dag er at det ikke finnes omforente prinsipp om hva ansvarlig långivning og låneopptak innebærer. Dette må på plass, samt kunne tas i bruk, for å i realiteten sikre ansvarlig långivning.

Lykke til med arbeidet!

Vennlig hilsen,

Julie Rødje

Daglig leder,

SLUG – Nettverk for rettferdig gjeldspolitikk